Virallinen lehti nro C 207 , 21/07/1999 s. 0135



KIRJALLINEN KYSYMYS P-3843/98 esittäjä(t): Konstantinos Hatzidakis (PPE) komissiolle (7. joulukuuta 1998) Aihe: Kreikan hallituksen Kreikan valtionrautateille (OSE) ja postilaitokselle (ELTA) suoma erityiskohtelu Kreikan liikenneministeriö ajaa lakiehdotuksia, joiden mukaan Kreikan valtionrautateiden (OSE) 550 miljardin drakman suuruiset velat ja Kreikan postilaitoksen (ELTA) 70 miljardin drakman velat katettaisiin joko valtion budjettivaroin tai ottamalla Kreikan valtion takaama laina. Näin OSE ja ELTA voisivat päättää hinnoistaan vapaiden markkinoiden kriteereistä poikkeavin perustein. Voisiko komissio ilmoittaa, ovatko nämä toimet - ja missä määrin - sopusoinnussa EY:n perustamissopimuksen 86 a artiklan kanssa (määräävän aseman väärinkäyttö yhteismarkkinoilla ja kohtuuttomien osto- tai myyntihintojen välillinen määrääminen)? Katsooko komissio, että nämä toimet johtavat kilpailun vääristymiseen ja saattavat samalla alalla toimivat yksityiset yritykset epäedullisempaan asemaan? Missä määrin ELTAn tapauksessa nämä toimet ovat sopusoinnussa vapaan kilpailun periaatteiden kanssa ja erityisesti EY:n perustamissopimuksen 90 artiklan 2 kohdan ja Amsterdamin sopimuksen 7 d artiklan kanssa, kun otetaan huomioon, että Euroopan yhteisöjen tuomioistuin on vahvistanut vapaan kilpailun periaatteen koskevan myös postialaa? Komission jäsenen Karel Van Miertinkomission puolesta antama vastaus (25. tammikuuta 1999) Komissiolla ei ole tietoa Kreikan postilaitokseen kohdistuvista toimista, joihin arvoisa parlamentin jäsen viittaa, koska sille ei ole ilmoitettu niistä EY:n perustamissopimuksen 93 artiklan 3 kohdan mukaisesti. Komissio aikookin tiedustella asiaa Kreikan viranomaisilta saadakseen tarvittavat tiedot kyseisistä toimista. Arvoisalle parlamentin jäsenelle tullaan toimittamaan täydentävä selvitys asiassa, kun komissio pystyy arvioimaan kysymyksessä mainittuja kahta asiakohtaa. Yhteisön rautateiden kehittämisestä 29 päivänä heinäkuuta 1991 annetussa neuvoston direktiivissä 91/440/ETY(1) määrätään jäsenvaltiot ottamaan käyttöön tarvittavat mekanismit näiden yritysten velkaantumisen vähentämiseksi tasolle, joka ei ole esteenä terveelle taloudelliselle liikkeenjohdolle, sekä niiden rahoitusaseman parantamiseksi. Komissio on hyväksynyt äskettäin tiedonannon kyseisen direktiivin täytäntöönpanosta ja vaikutuksista(2), josta käyvät ilmi rautatieyhtiöiden saavuttamat tulokset. Tiedonannossaan komissio arvelee, että velanmaksu on merkittävä taloudellinen taakka useiden jäsenvaltioiden - kuten Kreikan - rautatieyhtiöille. Se toteaa kuitenkin myös, että yhteisön rautatieyhtiöiden velkaantumisaste on parantunut kokonaisuudessaan vuosien 1980 ja 1995 välillä. Arvoisan parlamentin jäsenen mainitseman Kreikan rautateiden tukemisen osalta komissio haluaa muistuttaa, että direktiivissä 91/440/ETY vahvistetaan periaate 92, 93 ja 77 artiklan soveltamisesta rautatieliikenteelle maksettuihin tukiin. Yhä sovellettavia ovat erityisjärjestelmät, jotka on otettu käyttöön tuen myöntämisestä rautatie-, maantie- ja sisävesiliikenteeseen 4 päivänä kesäkuuta 1970 annetulla neuvoston asetuksella (ETY) 1107/70(3), julkisten palvelujen käsitteeseen rautatie-, maantie- ja sisävesiliikenteessä olennaisesti kuuluvia velvoitteita koskevista jäsenvaltioiden toimenpiteistä 26 päivänä kesäkuuta 1969 annetulla neuvoston asetuksella (ETY) 1191/69(4) sekä yhteisistä säännöistä rautatieyritysten kirjanpidon säännönmukaistamiseksi 26 päivänä kesäkuuta 1969 annetulla neuvoston asetuksella (ETY) 1192/694. Kansallisten viranomaisten mainittujen asetusten nojalla myöntämistä korvauksista, tuista ja avustuksista tulee ilmoittaa komissiolle, joka antaa niitä koskevat tiedot jäsenvaltioiden käyttöön analyyttisen raportin muodossa. Komissio valmistelee tällä hetkellä vuoden 1997 versiota raportista. (1) EYVL L 237, 24.8.1991. (2) KOM(98) 202 lopullinen. (3) EYVL L 130, 15.6.1970. (4) EYVL L 156, 28.6.1969.